O‘ZBEKISTON RESPUBLIKASI VAZIRLAR MAHKAMASINING YoQILG‘I-ENERGETIKA KOMPLEKSINI RIVOJLANTIRISh DEPARTAMENTI TO‘G‘RISIDAGI NIZOMNI TASDIQLASh HAQIDA

Vazirlar Mahkamasining 2003-yil 27-dekabrdagi 574-son qaroriga muvofiq Vazirlar Mahkamasi apparati tuzilmasiga o‘zgartirishlar kiritilganligi munosabati bilan Vazirlar Mahkamasi qaror qiladi:
 1. O‘zbekiston Respublikasi Vazirlar Mahkamasining Yoqilg‘i-energetika kompleksini rivojlantirish departamenti to‘g‘risidagi nizom ilovaga muvofiq tasdiqlansin.
 2. Vazirlar Mahkamasining “O‘zbekiston Respublikasi Vazirlar Mahkamasining Yoqilg‘i-energetika kompleksini rivojlantirish departamentini tashkil etish to‘g‘risida” 2001-yil 24-fevraldagi 95-son qarorining 3 va 6-bandlari o‘z kuchini yo‘qotgan deb hisoblansin. 
 3. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari O‘.T. Sultonov zimmasiga yuklansin.
 1. Yoqilg‘i-energetika kompleksini rivojlantirish departamenti (keyingi o‘rinlarda “Departament” deb yuritiladi) O‘zbekiston Respublikasi Vazirlar Mahkamasi apparatining tarkibiy bo‘linmasi hisoblanadi.
 2. Departamentning faoliyati respublika yoqilg‘i-energetika kompleksi tarkibiga kiruvchi idoralar va xo‘jalik birlashmalarining neft-gaz, energetika va geologiya-razvedka tarmoqlarini barqaror va mutanosib rivojlantirishni ta’minlashga doir faoliyatini muvofiqlashtirishni kuchaytirishga; ushbu maqsadlarda mamlakatning energetika mustaqilligini ta’minlovchi yoqilg‘i-energetika bazasini mustahkamlash va rivojlantirish dasturlarini shakllantirish va amalga oshirishni tashkil etishga; yoqilg‘i-energetika kompleksini rivojlantirishga chet el investitsiyalari keng jalb etilishini ta’minlashga yo‘naltirilgan.
 3. Departament o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga hamda mazkur Nizomga amal qiladi.
 4. Departament o‘z faoliyatini O‘zbekiston Respublikasi Bosh vazirining o‘rinbosari — Mashinasozlik, metallurgiya, kimyo, yoqilg‘i, energetika va geologiya kompleksi rahbari boshchiligida amalga oshiradi va bevosita unga hisob beradi, ijro intizomini mustahkamlash masalalari bo‘yicha esa — Vazirlar Mahkamasi Apparati rahbariga hisob beradi. 
 5. Departament tarkibida quyidagi guruhlar tuziladi:
 a) yoqilg‘i-energetika balanslarini ishlab chiqish guruhi;
 b) quyidagi dasturlarni:
 geologiya-qidiruv ishlari sohasida dasturlar ishlab chiqish va amalga oshirish guruhi;
 neft-gaz tarmog‘ida dasturlar ishlab chiqish va amalga oshirish guruhi;
 energetika va ko‘mir sanoati sohasida dasturlar ishlab chiqish va amalga oshirish guruhi;
 v) energiya resurslarini tejash masalalari guruhi, Yoqilg‘i-energetika resurslarini tejash komissiyasi kotibiyati ham shu jumlaga kiradi.
 6. Departament ishiga maqomiga ko‘ra O‘zbekiston Respublikasi vazirining birinchi o‘rinbosariga tenglashtirilgan departament boshlig‘i rahbarlik qiladi.
 7. Departament boshlig‘i lavozimga O‘zbekiston Respublikasi Vazirlar Mahkamasining qarori bilan tayinlanadi va ozod qilinadi.
 8. Departament davlat tilida yozilgan va O‘zbekiston Respublikasi Davlat gerbi tasviri tushirilgan o‘z blankiga egadir. 
 9. Quyidagilar Departamentning asosiy vazifalari hisoblanadi:
 mamlakat yoqilg‘i-energetika kompleksini rivojlantirish hamda neft va gaz qidiruvga oid geologiya-razvedka ishlari olib borish sohasida yagona davlat siyosatini shakllantirish va amalga oshirish yuzasidan takliflar tayyorlash;
 O‘zbekiston Respublikasi Iqtisodiyot vazirligi hamda boshqa manfaatdor vazirliklar, idoralar va xo‘jalik birlashmalari bilan birgalikda neft-gaz va energetika tarmoqlarini rivojlantirishning qisqa muddatli va uzoq muddatli prognozlari va dasturlari, yoqilg‘i-energetika va birlamchi energetika resurslari ishlab chiqarish va iste’mol qilish balanslari ishlab chiqilishini tashkil etish;
 iqtisodiyot tarmoqlarini va respublika aholisini yoqilg‘i-energetika resurslari bilan barqaror ta’minlash, elektr energetikasini, neft-gaz va ko‘mir sanoati korxonalarini zamonaviy asbob-uskunalar va ilg‘or texnologiyalar negizida zamonaviylashtirish va texnika bilan qayta jihozlash ishlarini muvofiqlashtirish;
 Ustyurt mintaqasida va respublikaning boshqa istiqbolli neft-gazli viloyatlarida qidiruv va razvedka ishlarini jadal sur’atda amalga oshirishni ta’minlash ishlarini muvofiqlashtirish, ushbu maqsadlar uchun chet el investitsiyalarini keng jalb etish;
 neft va gaz qidiruvga oid geologiya-razvedka ishlari, neft va gaz kondensati, tabiiy gaz va ko‘mir qazib olish va qayta ishlash, energetikani rivojlantirish sohasida alohida yirik va strategik jihatdan muhim investitsiya loyihalarining texnika-iqtisodiy asoslanishini va mablag‘ bilan ta’minlash sxemalarini ko‘rib chiqish, shuningdek ularni amalga oshirish monitoringini tashkil etish;
 yetakchi xorijiy kompaniyalar va firmalar bilan hamkorlikni kengaytirish chora-tadbirlari kompleksini tashkil etish, respublika yoqilg‘i-energetika va geologiya-razvedka tarmog‘iga chet el investitsiyalarini keng jalb etish uchun normativ-huquqiy bazani takomillashtirish yuzasidan takliflar ishlab chiqish;
 monopoliyadan chiqarish jarayonlarini chuqurlashtirish, yoqilg‘i-energetika tarmog‘ida raqobat uchun shart-sharoitlar yaratish yuzasidan takliflar ishlab chiqish;
 energiya manbalari jahon bozori monitoringi asosida yoqilg‘i-energetika kompleksi tarmoqlarining eksport salohiyatini rivojlantirishga doir aniq chora-tadbirlarni ishlab chiqish va amalga oshirish;
 neft va gaz qidiruvga oid geologiya-razvedka, uglevodorod xomashyo izlab yer qa’rini geologik o‘rganish ishlarining strategik yo‘nalishlarini belgilashga doir ishlanmalarni muvofiqlashtirish;
 Bosh vazir o‘rinbosarining ko‘rib chiqishi uchun Vazirlar Mahkamasiga kiritilayotgan takliflar ekspert ishlab chiqilishini, Vazirlar Mahkamasining Raisi, O‘zbekiston Respublikasining Bosh vaziri, Bosh vazir o‘rinbosarining topshirig‘i bo‘yicha Hukumat qarorlari loyihasi tayyorlanishini tashkil etish;
 quyidagi komissiyalarning: 
 Yoqilg‘i-energetika resurslarini tejash; Yagona energetika tizimiga ulanadigan turg‘un elektr stansiyalarida elektr energiyasi ishlab chiqarish faoliyatini litsenziyalash; Neft, gaz va gaz kondensati qazib olish, qayta ishlash va sotish, magistral gaz quvurlari, neft quvurlari va neft mahsulotlari quvurlarini loyihalashtirish, qurish, foydalanish va ta’mirlash bo‘yicha faoliyatni litsenziyalash; Yer qa’ri uchastkalaridan foydalanish shartlarini ishlab chiqish va mahsulot taqsimoti to‘g‘risidagi bitimlar loyihalarini ko‘rib chiqish komissiyalari samarali ishlashini ta’minlash. Komissiyalar tomonidan qabul qilingan qarorlar bajarilishini muvofiqlashtirish va nazorat qilish;
 yoqilg‘i-energetika resurslarini ishlab chiqarish va iste’mol qilishda ulardan oqilona foydalanish masalalari bo‘yicha davlat boshqaruvi organlari, korxonalar, muassasalar va tashkilotlarning faoliyatini muvofiqlashtirish, samarali, energiyani tejovchi texnologiyalarni joriy etishga doir loyihalar va chora-tadbirlarni amalga oshirish. 
 10. Departament o‘z zimmasiga yuklangan vazifalarga muvofiq quyidagi funksiyalarni bajaradi:
 O‘zbekiston Respublikasi Iqtisodiyot vazirligi bilan birgalikda Yoqilg‘i-energetika kompleksi tarmoqlarini rivojlantirishning o‘rtacha muddatli va uzoq muddatli dasturlarini, yoqilg‘i-energetika resurslari ishlab chiqarish va iste’mol qilish balanslarini ishlab chiqish, ular bo‘yicha Vazirlar Mahkamasining tegishli qarorlarini tayyorlash;
 yoqilg‘i-energetika kompleksi tarmoqlarini rivojlantirish strategiyasi bo‘yicha tahliliy materiallar va takliflar tayyorlash;
 yoqilg‘i-energetika kompleksi tarmoqlarining moliyaviy-iqtisodiy holatini tizimli tahlil etish va Iqtisodiyot vazirligi, Davlat mulki qo‘mitasi, Moliya vazirligi hamda boshqa manfaatdor vazirliklar va idoralar bilan birgalikda soliq va narxlarni tartibga solish chora-tadbirlarini hisobga olgan holda kompleks tarmoqlarining moliyaviy-iqtisodiy ko‘rsatkichlarini yaxshilash yuzasidan takliflar tayyorlash; 
 yoqilg‘i-energetika kompleksi tarmoqlarida moliyaviy intizomga rioya etilishini nazorat qilish ishlarini tashkil etish; 
 respublika yoqilg‘i-energetika kompleksini rivojlantirish bo‘yicha alohida investitsiya loyihalari yuzasidan Hukumat qarorlari ishlab chiqilishi, tayyorlanishi jarayonini va ularning bajarilishi nazorat qilinishini ta’minlash; 
 xorijiy davlatlarning siyosiy va ishbilarmon doiralarini, xalqaro moliya-iqtisodiyot institutlarini va chet el banklarini respublika yoqilg‘i-energetika tarmog‘idagi investitsiya muhitidan va amalga oshirilishida chet el investorlari qatnashishi mumkin bo‘lgan loyihalardan keng xabardor qilish uchun respublikada va chet elda konferensiyalar va taqdimotlar tashkil etish ishlarini muvofiqlashtirish;
 chet el investorlarini neft va gaz qidiruvga oid geologiya-razvedka ishlariga jalb qilish maqsadida vazirliklar va idoralar bilan birgalikda xalqaro tenderlar o‘tkazish ishlarini tashkil etish;
 yangi geoaxborot texnologiyalari va tizimlarini joriy etish sohasida istiqbolli rivojlantirishni prognozlash, ustuvor davlat ilmiy-texnik dasturlarini ishlab chiqish va amalga oshirish ishlarini tashkil etish;
 vazirliklar, idoralar va xo‘jalik birlashmalari tomonidan O‘zbekiston Respublikasi Prezidentining farmonlari va farmoyishlari, Hukumatning qarorlari, farmoyishlari, Vazirlar Mahkamasining departament yuritadigan masalalarga tegishli bo‘lgan topshiriqlari o‘z vaqtida bajarilishini nazorat qilish.
 11. Departament quyidagi huquqlarga egadir:
 Vazirlar Mahkamasi komplekslari kotibiyatlari va bo‘limlaridan, vazirliklar, idoralar, korporatsiyalar, uyushmalar, birlashmalar, korxonalardan, shuningdek barcha darajalardagi davlat boshqaruvi organlaridan departament vakolatiga kiruvchi masalalar bo‘yicha materiallarni so‘rab olish;
 neft-gaz, energetika va geologiya-razvedka tarmoqlarini barqaror va mutanosib rivojlantirish, respublikaning energetika mustaqilligini va mineral-xomashyo bazasini yanada mustahkamlashga qaratilgan xorijiy investitsiyalar jalb qilingan dasturlarni tayyorlash va amalga oshirish masalalari bo‘yicha vazirliklar va idoralarning, barcha darajalardagi davlat va xo‘jalik boshqaruvi organlarining hisobotlarini eshitish va o‘z vakolatlari doirasida ularga topshiriqlar berish;
 yoqilg‘i va energetika sohasidagi eng muhim muammolarni maslahatlashish, o‘rganish va hal etish uchun mamlakatimiz ekspertlarini va xorijiy ekspertlarni jalb qilish, ushbu sohada takliflar tayyorlash uchun vaqtinchalik ishchi guruhlar tuzish;
 xalqaro hamkorlik masalalari bo‘yicha xalqaro konferensiyalar, kongresslar, simpoziumlar va kengashlar ishida, davlatlararo va hukumatlararo hamkorlik masalalariga doir muzokaralarda qatnashish;
 vazirliklar va idoralar rahbarlari ishtirokida kengashlar o‘tkazish, ularning hay’atlari ishida, Vazirlar Mahkamasi majlislarida, ijroiya hokimiyat mahalliy organlari majlislarida, vazirliklar, idoralar, korporatsiyalar, uyushmalar va korxonalardagi kengashlarda qatnashish;
 O‘zbekiston Respublikasi vazirliklari va idoralari bilan, shuningdek o‘zaro hamkorlik masalalari bo‘yicha xalqaro, xorijiy, moliyaviy va iqtisodiy tashkilotlar bilan mustaqil ravishda yozishmalar olib borish;
 o‘z vakolatlari doirasida O‘zbekiston Respublikasining vazirliklari va idoralari axborotidan va ma’lumotlar elektron bazalaridan foydalanish;
 12. Departament quyidagilarga majburdir:
 neft-gaz qazib olish va qayta ishlash sanoati tarmoqlarini, energetika va ko‘mir sanoatini rivojlantirish dasturlari loyihalarini, ular amalga oshirilishi monitoringi va moliyaviy resurslardan, shu jumladan jalb etiladigan xorijiy investitsiyalardan samarali foydalanish natijalarini, shuningdek Vazirlar Mahkamasining tegishli qarorlari va O‘zbekiston Respublikasi Prezidentining farmonlari bajarilishi to‘g‘risidagi hisobotlarni ko‘rib chiqish uchun Vazirlar Mahkamasiga kiritish;
 O‘zbekiston Respublikasi Prezidentining farmonlari, Vazirlar Mahkamasi qarorlari yoqilg‘i-energetika kompleksi idoralari va xo‘jalik birlashmalari tomonidan bajarilishi ustidan amaliy nazorat qilish;
 xalqaro kompaniyalar va firmalarning, xorijiy hukumat muassasalari moliyaviy va iqtisodiy tashkilotlarining yoqilg‘i-energetika tarmog‘ida o‘zaro hamkorlik qilish to‘g‘risidagi takliflarini ishlab chiqish.
 Departament o‘zi tomonidan qabul qilinadigan qarorlar uchun amaldagi qonun hujjatlarida va mazkur Nizomda belgilangan o‘z vakolatlari doirasida javob beradi.